Poul Henrik Hedeboe (SF), 2007-02-20:
I SF takker vi Enhedslisten for at have stillet forslaget om etisk mærkning for sociale og etiske retningslinjer.
Enhedslisten foreslår, at der nedsættes et etikmærkenævn og et sekretariat til at styre det.
Og det drejer sig om at bruge nogle rettigheder, som er ILO's, og som er FN's menneskerettigheder.
Det er frivillighed til selv at vælge ansættelse, ingen diskrimination, intet børnearbejde, organisationsfrihed, en løn man kan leve af, anstændige arbejdsvilkår og et sundt og sikkert arbejdsmiljø.
Det er rettigheder, som vi som land går ind for, og ordførerne, der har været på talerstolen indtil nu, har accepteret, at det gør vi, og de støttes.
Det her forslag går skridtet videre og siger, at vi går ind for dem; nu skal vi også lade staten, samfundet, tage det ansvar og give det et stempel, og lidt penge kommer det også til at koste, men det bygger på en frivillig ordning, og det er spørgsmålet om at få et samfundsstempel.
Vi har på markedet – hvis vi kan kalde det et marked – en række mærker.
Vi har miljømærkerne Svanen og Blomsten; vi har den helt frivillige ordning med Max Havelaar; vi har økologimærket.
Når vi tænker på det her, tror jeg, det ville være klogt at lægge det ind i et samarbejde med eksisterende mærker, for vi kan godt komme i en situation, hvor det bliver uoverskueligt med rigtig mange mærker for forbrugerne at vælge imellem.
Så vi vil nok foreslå, at vi kunne overveje specielt Blomsten, Svanen og sige: udvikl det derfra.
Men det må være noget, vi kan snakke om i udvalgsarbejdet.
Grundlæggende bag det her er der jo et samfundsansvar og ikke et markedsansvar.
Markedet er, skal vi sige, den legeplads, som virksomhederne har at boltre sig på.
Og som samfund sætter vi rammerne for, hvordan det skal fungere.
Og et af de redskaber, vi har, er altså at lave mærker, sådan at de, der i sidste ende opererer på markedet, og det er altså forbrugerne, får nogle gode redskaber at arbejde ud fra.
Det er sådan, jeg ser at det her skal fungere.
Vi skal simpelt hen give forbrugerne nogle ordentlige valgredskaber, og så skal vi selvfølgelig sørge for, at det er frivilligt for virksomhederne at leve op til de her etiske krav
– jeg forstår, at etisk ikke er et ord, som regeringspartierne kan lide; så må vi kalde det noget andet – men i hvert fald leve op til de her retningslinjer om almindelig anstændighed for mennesker, der er med i en produktion.
Vi ser, at verden globaliseres.
Når vi får produkter fra udviklingslande, har vi specielt nogle grimme historier fra Indien om håndklæder og andre ting, og også om skibe, der brydes ned.
På dansk niveau har vi set kapitalfondenes indmarch, og det er den rigtige rå kapitalisme.
Ved siden af dem har vi nogle aktører på markedet, som arbejder på lang sigt, og som er meget interesserede i at gå ind i en aftale med befolkningen, en aftale med dem, de har ansat, om at lave Fttmo055.fm Page 4024 Friday, June 15, 2007
1:58 PM
nogle – nu siger jeg det igen – etiske retningslinjer.
Dem går vi meget ind for at støtte.
Det her vil være et redskab til at hjælpe dem, der godt vil lave ordentlige forhold på markedet, og det er sådan, vi ser det.
Vi håber, at vi kan komme videre i udvalgsarbejdet og få gang i det her område.